Chai milh avilhchan acsni ixtꞌajun amalaniniꞌ ju Jesús lacachakaꞌ.
Chai vachuꞌ anch ixtavilanalh ju fariseonin chai ju na ixtalhatalanininta ju ixlhamapꞌaksinꞌan ju istꞌaꞌisraelitanin.
Ju yuꞌunch ixtamintacha ixlhilacaputsꞌun ju xalakꞌachakꞌanixni ju xaꞌestado Galilea chai ju xaꞌestado Judea chai ju lakꞌachakꞌan Jerusalén.
Chai ju Dios ixtaknita ju Jesús ixtachaput ni laich palai caꞌanavi ju takꞌankꞌanin.
Chai ju aliꞌin lapanacni talhimincha pumatam lapanac lacalona.
Ju yuchi va ixlacalhtuculunta.
Chai ju yuꞌunch ixtapuxcajui ta anchach ju laich catapumanu lacachakaꞌ ni laich catamamanilh laꞌixꞌucxlacapuꞌ ju Jesús.
Para jantu jintaꞌ talhitaju junta laich catapumanu ni na isꞌaktsamcanta lacachakaꞌ.
Pus tamucꞌalh laꞌixꞌucxni chakaꞌ.
Taꞌucxmakꞌalh chai anch ju tapumakꞌalhtaju lacalona ju anuꞌ takꞌankꞌan.
Tamama vanin junta ixvi ju Jesús.
Chai ju Jesús acsni alaktsꞌilh ni na ixtalhilacaꞌan ju yuchi pus junich ju takꞌankꞌan:
―Ji lapanac ju miꞌalactuꞌunti macꞌacxanicanta.
Pus ju acsnich ju fariseonin chai ju yuꞌunch ju na ixtalhatalanininta ju ixlhamapꞌaksinꞌan ju istꞌaꞌisraelitanin tanaulh laꞌixꞌalhunutꞌan:
“Tis chavaich nuꞌ ju ani lapanac ni va macxcai ju najun ni tachi ju Dios ju jumputun.
Tis chavaich apumatam ju lai macꞌacxai ju alactuꞌunti.
Ni va yuchi jumpalaꞌ ju Dios”.
Para ju acsnich ju Jesús amachakxanilh tuchi ixtapastꞌacꞌach ju yuꞌunch chai axakꞌala.
Ajunich:
―Tajuch ni va chunch ju pꞌastꞌacꞌatꞌit ju lamiꞌalhunutꞌan.
Ni acjunilh ni macꞌacxanicalh ju ixꞌalactuꞌunti pus jantu lai pꞌucꞌatsꞌayatꞌit ni vasalh alin ju quintachaput u jantu.
Para ni acjunilh ni cakꞌostavi chai caꞌalhtanalh pus ju chunch lai apꞌucꞌatsꞌayaꞌitꞌit ni alin ju quintachaput u jantu.
Pus ju chavai aclamasuniyau ni alin ju quintachaput ju ani lacamunutpaꞌ ni lai icmacꞌacxai ju alactuꞌunti.
Quitꞌin ju quimalakachatachilh ju Dios ni lapanac actsucuyaꞌ ju ani.
Pus ju acsnich ju Jesús junilh ju anuꞌ ju ixlacalhtuculunta:
―Uxintꞌi ju icjunan.
Akꞌostꞌaꞌulhch.
Asactꞌich ju mimputaman.
Aꞌinchich ju laminchakaꞌ.
Chai lana taya ju anuꞌ lapanac laꞌixꞌalacꞌavantiꞌan ju yuꞌunch.
Chai saclh ju ixputaman.
Chai alh laꞌixchakaꞌ.
Chai na ixlakꞌayaꞌanta ju Dios ju lacati.
Chai lana na talhamakꞌaninilh ixchuxꞌan.
Chai talakꞌaya ju Dios.
Chai na tatalhanalh.
Tanaulh:
―Iclaktsꞌiu lakatam lhamakꞌan ju chavai.